Ny norsk USA-suksess
Det relativt ukjente Oklahoma-bandet SafetySuit startet det nye året med en førsteplass på iTunes-listen i USA - og det med norsk hjelp. - Ja, vi har produsert og co-skrevet to låter på albumet deres, bekrefter Espen Lind overfor VG Nett når vi tar kontakt om suksessen. Det er låtene «Get Around This» og «Things to Say» den norske produsentduoen, som kaller seg Espionage, har bidratt på. - Gjorde det en eller annen gang i 2010. Veldig hyggelige folk. Vi ønsker dem alt godt, morsomt at albumet er på førsteplass, sier Lind. I skrivende stund har albumet falt ned til andreplass, bak Adeles «21». CD-en slippes for salg senere i januar, og det har foreløpig blitt sluppet tre singler fra albumet. «Get Around This», som Espionage bidro på, var første singel ut. Låten var imidlertid ingen stor suksess, ifølge Wikipedia. I tillegg til de to nordmennene har Ryan Tedder fra One Republic og Howard Benson vært med på å produsere albumet. Sist Lind og Bjørklund hadde suksess i USA var med Train-låten «Hey, Soul Sister», som var den mest solgte låten på iTunes i USA i 2010. Duoen har også vært med og skrevet Beyoncé-hiten «Irreplaceable» med Stargate, samt produsert for Jessica Simpson og Ne-Yo.
Espen Lind (40) og Amund Bjørklund (36) har skrevet to av låtene på albumet som toppet iTunes-listen i USA.